ULV I FANGENSKAP: I Norge finnes ulv både i- og utenfor fangenskap. Disse to eksemplarene befinner seg i Namsskogan familiepark. Foto: ØYVIND NORDAHL NÆSS/VG

Ulvepar i Rendalen felt fra helikopter

Statens naturoppsyn (SNO) har felt et ulvepar i Rendalen kommune i Hedmark som holdt til i et område som grenser til viktige beiteområder for sau.

10. februar 2014

Artikkelen er over seks år gammel

I slutten av januar besluttet Miljødirektoratet at ulveparet skulle felles. Begrunnelsen for den ekstraordinære fellingen var uro for at etablering av en eventuell ulvefamilie ville kunne øke risikoen for skade på husdyr og tamrein.

Skutt fra helikopter

Tispa ble felt onsdag 5. februar, mens hannen ble skutt tre dager senere. Begge ulvene ble felt fra helikopter etter at personell fra SNO hadde sporet ulvene på bakken.

- Ulvene befant seg i et lite tilgjengelig område, men snø- og sporforholdene var gode. Av den grunn valgte vi å felle dyrene fra helikopter etter at personellet på bakken hadde gjort en grundig jobb, sier seksjonsleder Lars Bendik Austmo i SNO.

Effektiv sporing

SNO har hjemmel til å bruke helikopter, noe som ikke er tillatt under ordinær jakt. Ifølge Miljødirektoratet ble dette vurdert som hensiktsmessig i Rendalen fordi forholdene for sporing var gode, og fordi annen felling ville krevd stor innsats av personell på bakken. (NTB)

Publisert: 10.02.14 kl. 22:42

Les også

Mer om Ulv